Paterna comença la retirada de les més de 200 plaques falangistes d'habitatges de VPO que queden en el municipi
18/01/2016

# Paterna comença la retirada de les més de 200 plaques falangistes d'habitatges de VPO que queden en el municipi

[![Antigua placa falangista junto a la actual](/images/noticias/2016/01/placas-falanguistas.jpg)](/images/noticias/2016/01/placas-falanguistas.jpg)

18.01.2016

Durant aquests dies, una desena d'operaris de la Brigada Municipal estan llevant dels portals de diverses finques les plaques falangistes on apareix el jou i la fletxa i col•locant altres noves on apareix l'escut de la Vila de Paterna

L'Ajuntament de Paterna, a través de l'Àrea d'Infraestructures, ha començat la retirada de les més de 200 plaques falangistes que queden en algunes finques antigues del municipi identificant-les com a immobles de VPO i amb al•lusions a l'Institut Nacional de l'Habitatge de la dictadura.

Per dur a terme aquesta retirada, i col•locar una placa substitutiva amb l'escut de l'Ajuntament de Paterna en el cas d'aquells immobles que hagin de tenir-la per mantenir les comunitats de veïns els beneficis de les VPO, el consistori ha destinat a 10 operaris de la Brigada Municipal que, des de la setmana passada, s'estan desplaçant fins a aquests edificis per llevar aquestes plaques on apareix el jou i les fletxes.

La regidora d'Infraestructures, Núria Campos, ha incidit en “la importància d'aquesta actuació, que permetrà eliminar del municipi els dos centenars de plaques amb simbologia franquista que queden de les 350 que hi havia inicialment” al mateix temps que ha recordat que, “amb aquesta mesura, complim íntegrament la moció del 28 de març de 2011 en la qual s'aprovava llevar aquestes plaques i amb la Llei de Memòria Històrica”.

En aquest sentit, la regidora ha explicat que, a pesar que des de l'Ajuntament s'han realitzat diversos requeriments a les comunitats de veïns afectades que quedaven per canviar la placa (l'últim abans d'estiu) perquè passessin pel consistori a recollir la nova, només unes poques ho han fet i fins i tot no totes han dut a terme la substitució.

“Per assegurar una efectiva i completa substitució d'aquestes plaques i no demorar més en el temps aquesta actuació, des de l'equip de govern socialista hem decidit prendre la iniciativa i que sigui la pròpia brigada municipal, i no la comunitat de veïns, la que realitzi retiri la placa antiga dels patis i col•loqui la nova”, ha indicat.